Βασικά σημεία συμπερασμάτων της εκδήλωσης του ΤΕΕ με θέμα:

«Νέοι τρόποι χρηματοδότησης Δημοσίων Έργων»

Αθήνα, 14/06/2017

* Επιλογή της Ευρωπαϊκής Ένωσης είναι στα επόμενα χρόνια να ενισχύσει δράσεις με αξιοποίηση των ευρωπαϊκών πόρων (της ΕΤΕπ, του Ευρωπαϊκού Ταμείου Στρατηγικών Επενδύσεων - Juncker Plan και άλλων) με παράλληλη κινητοποίηση ιδιωτικών κεφαλαίων.
* Επειδή μάλιστα οι ανάγκες της Ελλάδας σε υποδομές μεταφορών χρηματοδοτήθηκαν εκτεταμένα στο παρελθόν, η συμμετοχή των διαρθρωτικών ταμείων στον τομέα αυτό αναμένεται να είναι στο μέλλον μικρή.
* Καθίσταται πλέον φανερό ότι χωρίς ιδιωτικές επενδύσεις, αληθινή ανάπτυξη δεν πρόκειται να έρθει ποτέ. Συνεπώς υπάρχει ανάγκη δημιουργίας νέων ευέλικτων χρηματοδοτικών σχημάτων για να προχωρήσουν ταχύτατα ανταποδοτικές επενδύσεις, με μεγιστοποίηση της λειτουργικής αξίας τους σε σχέση με το κόστος.
* Απαιτείται ουσιαστικός και αποτελεσματικός εθνικός στρατηγικός σχεδιασμός με εκπόνηση σοβαρού και αξιόπιστου αναπτυξιακού σχεδίου με τα αναγκαία έργα υποδομής. Σχέδιο που θα τεκμηριωθεί με επιστημονική επάρκεια και θα ολοκληρωθεί το συντομότερο δυνατό. Που θα ενσωματώνει δυνατότητες αναθεώρησης και προσαρμογής, όπου και όταν χρειάζεται. Και που θα έχει κοινή πολιτική αποδοχή ανεξαρτήτως κυβερνήσεων.
* Παρουσιάστηκε παράδειγμα ευέλικτου χρηματοδοτικού σχήματος για επένδυση σε έργα υποδομής της Αττικής με μεγιστοποίηση της λειτουργικής αξίας τους σε σχέση με το κόστος. Η πρόταση που κατατέθηκε από Ομάδα Μελετητών αφορά τη δημοπράτηση έργων ΣΔΙΤ με σκοπό την αναβάθμιση, επέκταση και σύνδεση της Αττικής Οδού και της Δυτικής Περιφερειακής Λεωφόρου Υμηττού με το λοιπό αστικό οδικό δίκτυο, καθώς και την επέκταση του Προαστιακού Σιδηροδρόμου Αττικής προς Λαύριο και Ραφήνα και τη βελτίωση της λειτουργικότητας του. Σύμφωνα με την πρόταση της Ομάδας Μελετητών, τα έργα μπορούν να χρηματοδοτηθούν από δάνεια που θα αποπληρωθούν από τα έσοδα των διοδίων της Αττικής Οδού μετά τη λήξη της παραχώρησης.
* Υπό το πρίσμα της οικονομικής συγκυρίας και των προβλημάτων στον τομέα των δημοσίων έργων, είναι αναγκαία η λήψη μέτρων επιτάχυνσης της υλοποίησης κάθε προτεινόμενου έργου, όπως για παράδειγμα τα ανωτέρω, με την ωρίμανση των μελετών και την δρομολόγηση προδρόμων εργασιών, που θα επιτρέψουν την απρόσκοπτη και ταχεία ολοκλήρωση των κύριων έργων.

Ο Πρόεδρος του ΤΕΕ Γιώργος Στασινός, σημείωσε: « Η χώρα χρειάζεται σοβαρές αλλαγές: θεσμικές, νομοθετικές, διοικητικές. Για να γίνει αυτό, προκαλούμε δημόσιο διάλογο και ωριμάζουμε τις συνθήκες ώστε οι πολιτικές ηγεσίες να αναλάβουν δράση. Στα δημόσια έργα, η δημιουργική χρήση και η μόχλευση των περιορισμένων δημοσίων πόρων που υπάρχουν είναι σημαντική. Το ΤΕΕ προωθεί σύγχρονες λύσεις στα ζητήματα χρηματοδότησης των έργων υποδομής.

Rapporteur ημερίδας: Σέργιος Λαμπρόπουλος, Δρ. Πολιτικός Μηχανικός, Ομότιμος καθηγητής ΕΜΠ,

Επιμέλεια κειμένου: Θοδωρής Καραουλάνης, Δημοσιογράφος, Σύμβουλος Επικοινωνίας ΤΕΕ